מעוז כהנא

מעוז כהנא (נולד ב-1 בדצמבר 1973) הוא פרופסור וראש החוג להיסטוריה של עם ישראל באוניברסיטת תל אביב, תחומי מחקרו מתמקדים בחקר הספרות הרבנית ותרבות ההלכה של העת החדשה המוקדמת בהקשרים החברתיים והאינטלקטואליים של ההיסטוריה האירופאית באותה תקופה.

 ביוגרפיה 
מעוז כהנא נולד בישראל למנחם כהנא, בצעירותו למד בישיבת הקיבוץ הדתי עין צורים (1991), בישיבת שיח אצל הרב שג"ר (1996–1998) ובמספר ישיבות חרדיות (1998–2001).

בשנים 1997–1999 למד במכללת ליפשיץ למורים שם קיבל תואר ראשון ותעודת הוראה בתנ"ך תלמוד וחינוך. בשנים 1998–2004 למד לתואר שני באוניברסיטה העברית. את העבודה לתואר שני כתב בהנחיית ד"ר מיכאל סילבר בנושא "יציבות ותמורה בשו"ת החת"ם סופר", וסיים אותה בהצטיינות יתרה.

בשנים 2004–2009 למד לתואר שלישי באוניברסיטה העברית, את עבודת הדוקטורט שלו, שכותרתה "מפראג לפרשבורג: כתיבה הלכתית בעולם משתנה מהנודע ביהודה אל החת"ם סופר 1839-1730", כתב בהנחיית ד"ר מיכאל סילבר. גם את הדוקטורט סיים בהצטיינות יתרה.

מינויים אקדמיים
בשנים 2010–2011 עשה פוסט דוקטורט בבית הספר למשפטים של אוניברסיטת ניו יורק.

בשנים 2011–2013 שימש עמית הוראה, בחוג להיסטוריה יהודית ויהדות בת זמננו, באוניברסיטה העברית. בשנים אלו שימש גם כעמית מחקר בפקולטה למשפטים באוניברסיטה העברית, לאחר מכן שימש כמרצה בכיר במחלקה להיסטוריה יהודית, באוניברסיטת תל אביב. החל מ־2018 הוא פרופסור חבר בחוג להיסטוריה של עם ישראל, באוניברסיטת תל אביב. החל מ-2025 מכהן כראש החוג.

הוא סוקר בכתבי עת רבים, בהם ציון, פעמים, מחקרי ירושלים במחשבת ישראל, תרביץ, Jewish Quarterly Review, AJS Review, Jewish History Journal ועוד.

מחקרו
מחקרו של כהנא עוסק בהיסטוריה האינטלקטואלית והחברתית של היהדות בעת החדשה המוקדמת, תוך התמקדות בתרבות ההלכה ובכתיבה הרבנית. עבודתו פורשת יריעה רחבה של תחומים, ובהם פרשנות, קבלה, פולקלור, דמונולוגיה, מדע, משפט והיסטוריה אירופית כללית. כהנא חוקר את ספרות ההלכה כחלק בלתי נפרד מן ההקשרים החברתיים, המדעיים והתרבותיים של תקופתה, ובוחן את יחסי הגומלין בין החוק היהודי לרוחניות ולמדע במאות ה־17 וה־18. מחקריו מציעים פרספקטיבה חדשה על שבתאות, חסידות, השפעות המהפכה המדעית ועל חדירת כלים הומניסטיים אירופיים ליצירה הרבנית. לצד עיסוקו בפילוסופיה של ההלכה, בחקר הדפוס וכתבי יד, כהנא מוביל פרויקטים מחקריים בין-לאומיים, בהם חקר פנקסי קהילות ובתי דין, ומנחה קבוצות מחקר העוסקות באתיקה, משפט ותרבות יהודית.

חיבוריו
 מהנודע ביהודה לחתם סופר - הלכה והגות לנוכח אתגרי הזמן, הוצאת מרכז זלמן שזר, 2015.
 תרנגולת בלי לב - דת ומדע בכתיבה הרבנית במאה השמונה עשרה, הוצאת מוסד ביאליק, 2021.
כמו כן ערך את: "ספר השיעורים וחידושי הרז"ה (רבי זאב אולסקר)", (הוצאה ראשונה מתוך כתב יד מהמאה השמונה עשרה), ירושלים 2015.

פרסים
 פרס פולונסקי ליצירתיות ומקוריות בדיסציפלינות ההומניסטיות – דוקטורט (2010).
 פרס אריך קולקה על היצירה הטובה ביותר בהיסטוריה של יהדות צ'כיה (2010).
 פרס אלן ברונפמן לעבודת דוקטורט מצטיינת במדעי הרוח והמשפט, HUJI (2011).
 Journal of Modern Jewish Studies Essay Prize (2013).
 פרס קרן מינרווה לשיתוף פעולה מחקרי ומצוינות במדע (עם פרופ' ד"ר רבקה פוס ), אוניברסיטת גתה בפרנקפורט
 פרס למאמר היסטורי פורץ דרך לשנת 2016, החברה ההיסטורית של ישראל, אגודת בלה ושלמה ברטל.
 פרס גולדשטיין-גורן לספרות כספר הטוב ביותר במחשבה היהודית לשנים 2019–2021, על ספרו "תרנגולת בלי לב".
 פרס בהט לשנת 2024, על ספרו "בכחוס ופן צועדים ברחוב היהודים - המיתולוגיה היוונית-רומית והיהודים בעת החדשה".

חיים אישיים
כהנא מתגורר בבית שמש. נשוי בשנית למשוררת בכל סרלואי, אב לילדים.

 קישורים חיצוניים 




 מעוז כהנא באתר אוניברסיטת תל אביב

 מעוז כהנא - תגית באתר כיכר השבת
 הערות שוליים 

קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת תל אביב: היסטוריה של עם ישראל
קטגוריה:משפחת כהנא הלר
קטגוריה:בוגרי ישיבת שיח יצחק
קטגוריה:ישראלים שנולדו ב-1973